Eespool juba märkisin, et jumalate pärast pole enam peetud sõdu. Möö­dunud sajandil kristlikud  riigid (Prantsusmaa, Inglismaa) koos muhameedliku Türgimaaga sõdisid korduvalt kristliku Venemaa vastu. Maailmasõjas krist­likud liitriigid koos "paganliku" Jaapaniga sõdisid kristlikkude keskriikide ja muhameedliku Türgimaa vastu. Ent praegu on usundite mõttes maailma kaart kirjum kui enne Maailmasõda: Nõukogude Venemaa kiusab taga kristlust kom­munismi nimel, natsistlik Saksamaa pigistab ristiusu kirikuid natsismi nimel ja soodustab uuspaganlust, Inglismaa filosoofid ennustavad, et 30 aasta pärast  Inglismaal on täielikult uus arusaamine usust ja usulistest tõdedest ning risti­usust ei ole enam järel muud kui nimi. Millise usundi nimel rahvususuline Eesti võib siis jääda poliitiliselt isoleerituks? Ja mille nimel Studiosus maalib sei­nale isoleeringu kuradeid?